**Informācija masu medijiem**

Rīgā, 2015. gada 19. jūnijā

**Projekts: Mentoringa programma trešo valstu pilsoņiem**

Konferences “Imigrantu integrācijas politika Latvijā: pierādījumi un prakse” ietvaros 19.jūnijā plkst. 9:30 – 15:30 viesnīcā Avalon, 13.janvāra ielā 19 tiks prezentēta Mentoringa programma trešo valstu pilsoņiem. Programmas mērķis bija iesaistīt trešo valstu pilsoņus, nesen naturalizētus Latvijas pilsoņus no imigrantu ģimenēm, kā arī nepilsoņus piedalīties pilsoniskās aktivitātēs un veidot iniciatīvas grupas un biedrības jaunu imigrantu interešu apzināšanai un pārstāvībai.

Programmai tika atlasīti dalībnieki ar izcelsmi no ne-ES valstīm, kas ir Latvijas pilsoņi (naturalizējušies), nepilsoņi (piedzimuši Latvijā) vai trešo valstu pilsoņi ar pastāvīgu uzturēšanās atļauju. Dalībniekiem bija jābūt nodarbinātiem pastāvīgā darbā vai studijās, kā arī ar pilsonisko aktivitāšu vai brīvprātīga darba pieredzi.

Programmas ietvaros tika strādāts pie mentoru kapacitātes celšanas un dalībnieku projektu attīstīšanas. Divu mēnešu apmācību laikā mentori apguva prasmes projektu attīstībā, kursu par pilsoniskās līdzdalības iespējām un brīvprātīgo darbu Latvijā, kā arī apmeklēja līderības treniņus un debašu darbnīcu. Apmācību noslēgumā divas nedēļas tika veltītas mentoru individuālo projektu attīstīšanai, kas tika vērsti uz trešo valstu piederīgo, kas dzīvo Latvijā ar uzturēšanās atļaujām, un nesen naturalizēto pilsoņu un nepilsoņu pilsoniskās un sabiedriskās aktivitātes veicināšanu.

Konferences otrajā daļā ne tikai tiks prezentēta Mentoringa programma, bet pieredzē dalīsies arī paši programmas dalībnieki - Aleksandra Ošiņa, Alexey Anisimov un Elena Ozola. Pēc diskusijas notiks divas vienlaicīgas prāta vētras par iespējām izveidot migrantu nevalstisko organizāciju Latvijā, kuru moderēs Iveta Kažoka (PROVIDUS), un par aktivitātēm, kas varētu veicināt trešo valstu pilsoņu iesaisti Latvijas politiskajā dzīvē, kuru moderēs Indra Mangule (PROVIDUS).

**Lai iegūtu papildu informāciju par projektu, lūdzu, sazinieties ar Mariju Golubevu, PROVIDUS pētnieci pa tālruni 67039261 vai e-pastu** [**marija.golubeva@providus.lv**](mailto:marija.golubeva@providus.lv)

Plašāka informācija par projektu, kura ietvaros realizēta Mentoringa programma, pieejama mājas lapā: <http://providus.lv/article/daudzpusigi-risinajumi-sabiedribas-izglitosanai-un-integracijai-3>

*Pasākums tiek organizēts projekta „Integrācijas politika: Kurš iegūst? Indikatoru attīstīšana un izmantošana integrācijas debatēs” ietvaros, ko Latvijā ievieš Domnīca PROVIDUS un ko līdzfinansē Eiropas Savienība, kā arī projekta „Daudzpusīgi risinājumi sabiedrības izglītošanai un integrācijai – 3” ietvaros. Šo projektu īsteno biedrība „Patvērums „Drošā māja”’ sadarbībā ar biedrību „Sabiedriskās politikas centrs PROVIDUS”. Projektu (līdz)finansē Eiropas Savienība. Projekta "Daudzpusīgi risinājumi sabiedrības izglītošanai un integrācijai – 3" īstenošana tiek līdzfinansēta 75% apmērā no Eiropas Trešo valstu valstspiederīgo integrācijas fonda un 25% apmērā no valsts budžeta līdzekļiem. Pasākums tiek rīkots arī ar atbalstu no Eiropas Savienības programmas Eiropa pilsoņiem. Par pasākuma saturu atbild biedrība „Sabiedriskās politikas centrs PROVIDUS”.*